SL Uradni list Evropske unije L 225/10

DIREKTIVA KOMISIJE 2010/59/EU

z dne 26. avgusta 2010

o spremembi Direktive 2009/32/ES Evropskega parlamenta in Sveta o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/32/ES Evropskega parlamenta in Sveta z dne 23. aprila 2009 o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin (1), in zlasti člena 4 Direktive,

ob upoštevanju naslednjega:

(1) Direktiva 2009/32/ES se uporablja za ekstrakcijska topila, ki se uporabljajo ali so namenjena uporabi pri proizvodnji živil ali njihovih sestavin. Navedena direktiva ne velja za ekstrakcijska topila, ki se uporabljajo pri proizvodnji aditivov za živila, vitaminov in drugih prehranskih dopolnil, razen če so taki aditivi za živila, vitamini ali prehranska dopolnila navedeni v katerem od seznamov v Prilogi I k navedeni direktivi. Evropska agencija za varnost hrane (v nadaljnjem besedilu: Agencija) je ocenila varnost dimetil etra kot ekstrakcijskega topila za odstranjevanje maščobe z živalskih beljakovinskih surovin in 29. januarja 2009 izrazila svoje mnenje (2). Agencija je ugotovila, da uporaba ni tvegana, če je največja dovoljena količina ostanka dimetil etra 9 μg/kg ekstrahiranih živalskih beljakovin. Uporabo dimetil etra kot ekstrakcijskega topila za odstranjevanje maščob z živalskih beljakovinskih surovin je zato treba odobriti, pod pogojem, da je največja dovoljena količina ostanka dimetil etra 9 μg/kg v ekstrahiranem beljakovinskem izdelku.

(2) Del III Priloge I k Direktivi 2009/32/ES ne določa posebnih omejitev količin ostankov v živilih za metanol in propan-2-ol, ki nastanejo pri pripravi arom. Države članice in Komisija so poudarile, da je splošna omejitev količin ostankov 10 mg/kg za metanol in propan-2-ol iz dela II Priloge I k Direktivi 2009/32/ES prestroga, če se neposredno uporablja za arome.

(3) Zato je treba določiti posebne omejitve za količine ostankov v živilih za metanol in propan-2-ol pri pripravi arom iz naravnih aromatičnih snovi. Da bi se štele za varne, morajo biti navedene omejitve nižje od omejitve 10 mg/kg, ki jo je Znanstveni odbor za hrano (3) ocenil kot varno.

(4) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO DIREKTIVO:

Člen 1

Priloga I k Direktivi 2009/32/ES se spremeni v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 15. septembra 2011. Besedilo navedenih predpisov takoj sporočijo Komisiji.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedila bistvenih določb nacionalnih predpisov, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po njeni objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 26. avgusta 2010 Za Komisijo Predsednik José Manuel BARROSO

(1) UL L 141, 6.6.2009, str. 3.

(2) Znanstveno mnenje Sveta za snovi v stiku z živili, encime, arome in pomožna tehnološka sredstva na zahtevo Evropske komisije o varnosti uporabe dimetil etra kot ekstrakcijskega topila. The EFSA Journal (2009) 983, str. 1–13.

(3) Znanstveni odbor za hrano. Drugo mnenje o ekstrakcijskih topilih z dne 21. junija 1991. Hrana – znanost in tehnike, poročila Znanstvenega odbora za hrano (št. 29), str. 1–11.